b'\n_START_ARTICLE_\nAlpsko-jadranska univerza v Celovcu\n_START_PARAGRAPH_\nAlpsko-jadranska univerza v Celovcu (izvirno nem\xc5\xa1ko Alpen-Adria-Universit\xc3\xa4t Klagenfurt, AAU) je najve\xc4\x8dja raziskovalna in visoko\xc5\xa1olska izobra\xc5\xbeevalna ustanova avstrijske Koro\xc5\xa1ke. Njen glavni kampus je v Celovcu, po ena podru\xc5\xbenica pa na Dunaju in v Gradcu._NEWLINE_Ustanovljena je bila leta 1970, v \xc4\x8dasu mandata de\xc5\xbeelnega glavarja Hansa Sime, prve pobude za ustanovitev univerze pa segajo v leto 1964. Danes ima univerza \xc5\xa1tiri \xc4\x8dlanice: fakulteto za kulturne in socialne vede, fakulteto za management in ekonomijo, fakulteto za tehni\xc4\x8dne vede in fakulteto za interdisciplinarne \xc5\xa1tudije._NEWLINE_Fakulteto za interdisciplinarne \xc5\xa1tudije (IFF) sestavljajo tudi oddelki na Dunaju in v Gradcu. Poleg oddelkov in organizacijskih enot \xc5\xa1tirih fakultet, univerza vklju\xc4\x8duje naslednje organizacijske enote: In\xc5\xa1titut Roberta Musila (soprireditelj Bachmannove nagrade), univerzitetni kulturni center (UNIKUM), build! Gr\xc3\xbcnderzentrum (svetovalni center za ustanovitev in zagon novih podjetij), univerzitetni \xc5\xa1portni center in univerzitetno knji\xc5\xbenico._NEWLINE_Univerza v Celovcu je na skrajnem jugu nem\xc5\xa1kega govornega prostora (sledi ji univerza v Bernu v \xc5\xa0vici) in se zavzema za razvoj dvo- in ve\xc4\x8djezi\xc4\x8dnosti \xc5\xa1e posebej v kontekstu slovenske manj\xc5\xa1ine na Koro\xc5\xa1kem.\n_START_SECTION_\nZgodovina\n_START_PARAGRAPH_\nKoro\xc5\xa1ka univerzitetna zveza, zdru\xc5\xbeenje, ki je bilo ustanovljeno leta 1964 za promocijo razvoja univerze, obstaja \xc5\xa1e danes._NEWLINE_Leta 1970 je avstrijski parlament sprejel zakon o ustanovitvi in\xc5\xa1tituta za izobra\xc5\xbeevalne vede v Celovcu, dve leti kasneje je diplomiral prvi \xc5\xa1tudent. Med letoma 1973 in 1978 so bili vzpostavljeni dodiplomski in podiplomski \xc5\xa1tudijski programi ter program za izobra\xc5\xbeevanje u\xc4\x8diteljev na visoko\xc5\xa1olski ravni. Leta 1974 so stopili v veljavo novi zakoni o organizaciji visoko\xc5\xa1olske izobrazbe in in\xc5\xa1titut za izobra\xc5\xbeevalne vede se je preimenoval v univerzo za izobra\xc5\xbeevalne vede. Meduniverzitetni raziskovalni in\xc5\xa1titut za izobra\xc5\xbeevalno tehnologijo, medijsko didaktiko in in\xc5\xbeenirsko pedagogiko je bil ustanovljen leta 1978, deset let pozneje pa spet ukinjen. Leta 1979 je bil vzpostavljen meduniverzitetni raziskovalni in\xc5\xa1titut za \xc5\xa1tudij na daljavo, ki je bil leta 1991 preimenovan v meduniverzitetni in\xc5\xa1titut za interdisciplinarno raziskovanje in podiplomsko izobra\xc5\xbeevanje (kratica v nem\xc5\xa1\xc4\x8dini: IFF)._NEWLINE_Vzpostavitev \xc5\xa1tudijskih smeri \xe2\x80\x9cekonomija\xe2\x80\x9d in \xe2\x80\x9cinformatika\xe2\x80\x9d se je za\xc4\x8dela v letu 1983 in se v naslednjih desetletjih raz\xc5\xa1irila. Leta 1993 je bila univerza preimenovana v univerza v Celovcu (Universit\xc3\xa4t Klagenfurt), isto\xc4\x8dasno pa sta bili ustanovljeni fakulteta za kulturne vede in fakulteta za ekonomijo in informatiko._NEWLINE_Fakulteta za interdisciplinarne \xc5\xa1tudije (IFF) je bila ustanovljena kot tretja fakulteta 1. januarja 2004. Nasledila je meduniverzitetni in\xc5\xa1titut za interdisciplinarno raziskovanje in podiplomsko izobra\xc5\xbeevanje na univerzah v Celovcu, Gradcu, Innsbrucku in na Dunaju (IFF). Univerza je dobila vzedevek\xc2\xa0\xc2\xbbalpsko-jadranska\xc2\xab\xc2\xa0(v nem\xc5\xa1\xc4\x8dini Alpen-Adria Universit\xc3\xa4t) 1. oktobra 2004._NEWLINE_\xc4\x8certrta fakulteta \xe2\x80\x93 za tehni\xc4\x8dne vede \xe2\x80\x93 se je pridru\xc5\xbeila 1. januarja 2007 (s poudarkom na klju\xc4\x8dna podro\xc4\x8dja uporabne informatike in ambient intelligence); svojo raziskovalno dejavnost opravlja v okviru tehnolo\xc5\xa1kega parka Lakeside Science & Technology Park. V zimskem semestru 2007/2008 je \xc5\xa1tevilo vpisanih \xc5\xa1tudentov prvi\xc4\x8d preseglo 8.000, nekaj let pozneje pa mejo 10.000.'